Peter Skaarup (DF), 2014-01-30:
Det er jo, som vi har nævnt tidligere, for at komme med et bud på, hvad man så kan gøre, når nu regeringens politik over for banderne desværre ikke har virket.
Det må vi jo erkende.
Hvis vi ser på de nøgne facts, kan vi se, at antallet af bandetilknyttede, som Rigspolitiet moniterer, stadig væk er på det samme niveau, ja, faktisk på et lidt højere niveau nu her ved udgangen af 2013, end det har været tidligere.
Det kan under ingen omstændigheder være tilfredsstillende, at det er sådan.
Som sagt er antallet af ikkedanske statsborgere, der indgår blandt de bandetilknyttede, jo også steget.
Det er 261 personer, vi kan se er med på holdet.
Og de socialdemokratiske politikere, der prøver på at svare på spørgsmål her i dag, vil jo ikke gøre noget reelt, for at de 261 personer bliver udvist, selv om det var helt rimeligt, at man udviste udenlandske statsborgere, der åbenbart er så utryghedsskabende, at politiet må overvåge dem i alle ender og kanter.
Sagen er, at rockere og bander reelt indtager flere og flere kvarterer, boligområder, bydele i Danmark, og det betyder, at almindelig lov og ret, som vi kender det, sættes ud af kraft, når grupper af utilpassede og ofte afstumpede mennesker med rygmærker – og nogle også med decideret sygelig tendenser til konfrontation – får lov til at dominere de her kvarterer.
På Motalavej i Korsør har det jo været sådan, at medierne ikke engang har kunnet få lov til at beskæftige sig med, hvad der foregik.
Beboerne lever i konstant angst og utryghed.
Et værested for de mest udsatte mennesker, vi kender i vores samfund, de sindslidende, har måttet lukke på grund af chikanerier fra indvandrerbanderne i kvarteret.
Årsagen er jo ikke blot regeringens og uansvarlige regeringers indvandringspolitik, men også et fravær af autoriteter, som man kan forholde sig til som lovlydig borger.
Man lader ganske enkelt flere af de her kvarterer overgå til at være i bandernes vold, at være i dem, der laver lovbruds vold, sådan at der ikke er mulighed for at gøre ret meget fra de lovlydige beboere side.
Så er der ofte tale om, at når man så gør noget, gives der forholdsvis symbolske og lave straffe fra samfundets side, og mange af de mennesker, vi taler om her, har jo gentagne gange oplevet straf, men har altså også gentagne gange fået mulighed for at komme på fri fod og har kunnet fortsætte den kriminalitet, de har været en del af, fordi der er så mange penge involveret i det.
Det er efter Dansk Folkepartis opfattelse nødvendigt med langt mere håndfast, konsekvent og vedvarende pres på banderne ud fra den enkle filosofi, at kriminalitet begås, hvis der er gevinst ved det
Det er jo i virkeligheden sagens kerne: Er der større gevinst end straf ved at være med, er situationen desværre sådan, at rigtig mange gerne vil være med.
Og der er rigtig stor gevinster.
Der er status, der er flotte biler, der er mange penge forbundet med det her.
Hvis man så samtidig oplever en situation, hvor myndighederne generelt nogle steder har givet op, er det en rigtig, rigtig farlig cocktail.
Derfor er det vigtigt, at vi sørger for, at incitamentet til at forlade de her bander bliver højere.
Det skal faktisk stige enormt.
Og det er den bandepakke, vi skal have skruet sammen, der giver dobbelt op på alle straffe og også lader de her kumulationsprincipper vige, sådan at det bliver endog meget lange straffe for voldsom og personfarlig kriminalitet.
Det er sagen i en nøddeskal: Vi skal simpelt hen gøre omkostningerne ved at være medlem af og aktiv i de her bander langt større.
I dag er omkostningerne for lave, og gevinsterne for høje.